UŽIMTUMO TARNYBOS
prie LIETUVOS rESPUBLIKOS socialinės apsaugos ir darbo ministerijos
DIREKTORIUS

ĮSAKYMAS

DĖL 2022 metais FINANSUOJAMŲ VIETINIŲ UŽIMTUMO INICIATYVŲ PROJEKTŲ SĄRAŠO PATVIRTINIMO

2022 m. lapkričio 30 d. Nr. V-355

Vilnius

Vadovaudamasi Lietuvos Respublikos užimtumo įstatymo 44 straipsnio 2, 3 dalimis, 46 straipsniu, Užimtumo rėmimo priemonių įgyvendinimo sąlygų ir tvarkos aprašo, patvirtinto Lietuvos Respublikos socialinės apsaugos ir darbo ministro 2017 m. birželio 30 d. įsakymu Nr. A1–348 „Dėl Užimtumo rėmimo priemonių įgyvendinimo sąlygų ir tvarkos aprašo patvirtinimo“, (toliau – Aprašas) 63, 67 - 70 punktais, Aktyvios darbo rinkos politikos priemonių taikymo aprašo, patvirtinto Užimtumo tarnybos prie Lietuvos Respublikos socialinės apsaugos ir darbo ministerijos (toliau – Užimtumo tarnyba) direktoriaus 2022 m. liepos 4 d. įsakymu Nr. V-197 „Dėl Aktyvios darbo rinkos politikos priemonių taikymo tvarkos aprašo patvirtinimo“, 103 – 107 punktais ir atsižvelgdama į Trišalės tarybos prie Užimtumo tarnybos 2022 m. lapkričio 29 d. protokolo Nr. Tk-4 nutarimą:

1. Tvirtinu pridedamą 2022 metais finansuojamų vietinių užimtumo iniciatyvų projektų sąrašą (toliau – Sąrašas).

2. Įpareigoju Kauno, Klaipėdos, Panevėžio, Šiaulių, Vilniaus klientų aptarnavimo departamentų direktorius užtikrinti, kad:

2.1. Klientų aptarnavimo skyriai raštu ne vėliau kaip per 3 darbo dienas nuo Sąrašo patvirtinimo dienos informuotų įtrauktus į Sąrašą vietinių užimtumo iniciatyvų (toliau – VUI) projektų paraiškų teikėjus (toliau – paraiškų teikėjai):

2.1.1. dėl de minimis pagalbos suteikimo, nurodant nereikšmingos de minimis pagalbos dydį bei pobūdį ir pateikiant nuorodą į Komisijos reglamentą (ES) Nr. 1407/2013 (nurodant pavadinimą bei paskelbimo Europos Sąjungos oficialiajame leidinyje numerį), išskyrus tuos atvejus, kai apskaičiuotos nereikšmingos de minimis pagalbos dydis lygus 0;

2.1.2. dėl kvietimo pasirašyti VUI projekto įgyvendinimo sutartį ne vėliau kaip per 20 darbo dienų nuo Sąrašo patvirtinimo dienos prieš tai, vadovaujantis Užimtumo įstatymo 44 straipsnio 7 dalies 2 punktu, pateikus jos galiojimo užtikrinimą – banko garantiją arba draudimo bendrovės laidavimo raštą (kartu su laidavimo draudimo polisu);

2.2. per 5 darbo dienas nuo Sąrašo patvirtinimo dienos duomenys apie suteiktą nereikšmingą de minimis pagalbą būtų pateikti Suteiktos valstybės pagalbos ir nereikšmingos (de minimis) pagalbos registro nuostatų, patvirtintų Lietuvos Respublikos Vyriausybės 2005 m. sausio 19 d. nutarimu Nr. 35 „Dėl Suteiktos valstybės pagalbos ir nereikšmingos (de minimis) pagalbos registro nuostatų patvirtinimo“, nustatyta tvarka;

2.3. paskirtos subsidijos darbo vietoms steigti paraiškų teikėjams būtų pervedamos Aprašo nustatyta tvarka ir terminais.

3. P a v e d u Teisės skyriui teisės aktų nustatyta tvarka organizuoti šio įsakymo paskelbimą Teisės aktų registre ir Užimtumo tarnybos interneto svetainėje.

4. Skundas dėl šio sprendimo gali būti pateiktas Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijai (Vilniaus g. 27, Vilnius) arba Lietuvos Respublikos administracinių bylų teisenos įstatymo nustatyta tvarka Vilniaus apygardos administraciniam teismui (Žygimantų g. 2, Vilnius) per vieną mėnesį nuo šio sprendimo pateikimo dienos.

Direktoriaus pavaduotoja, laikinai

vykdanti direktoriaus funkcijas	Giedrė Sinkevičė